SL Uradni list Evropske unije C 316/6

Objava vloge za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2014/C 316/06

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper vlogo (1).

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

VLOGA ZA SPREMEMBO V SKLADU S ČLENOM 9

„BROCCIU CORSE“/„BROCCIU“

Št. ES: FR-PDO-0217-01164 – 18.10.2013

ZGO ( ) ZOP ( X )

1. Postavka v specifikaciji proizvoda, na katero se sprememba nanaša

—

☐

—

☒

—

☐

—

☒

—

☒

—

☐

—

☒

—

☒

—

☒

2. Vrsta spremembe

—

☐

—

☒

—

☐

—

☐

3. Spremembe

Postavka „Opis proizvoda“

Zaradi natančnejše opredelitve značilnosti proizvoda so vstavljeni deli opisa:

— pojasnjeno je, da se „Brocciu corse“/„Brocciu“ pridobiva „izključno“ iz sveže sirotke in svežega polnomastnega „surovega“ ovčjega in/ali kozjega mleka,

— pojasnjeno je, da zorjeni sir ustreza vrsti „passu“,

— pojasnjeno je, da se vsebnost maščobe 40 g na 100 g „sira“ po končanem sušenju nanaša na „Brocciu corse“/„Brocciu“ vrste „frais“ (svež).

Postavka „Dokazilo o poreklu“

Ob upoštevanju sprememb nacionalnih zakonov in predpisov je postavka „Dokazila o izvoru proizvoda z geografskega območja“ dopolnjena ter združuje zlasti deklarativne obveznosti in vodenje registrov v zvezi s sledljivostjo proizvoda in spremljanjem proizvodnih razmer.

Predvideno je zlasti izdajanje dovoljenj gospodarskim subjektom, ki izpolnjujejo zahteve iz specifikacije za oznako, za katero so zaprosili.

Postavka „Metoda pridobivanja“

Zaradi razjasnitve nekaterih določb glede metode pridobivanja so dodana pojasnila:

— dodane so določbe glede krme in dopolnjevanja krme, zlasti glede geografskega porekla, da se tako zagotovi povezanost med geografskim območjem in proizvodom: — v krmi prevladuje paša, — dovoljeno je dopolnjevanje s krmo in koncentrati na osnovi žit, pridelanih na območju; dovoljena je tudi uporaba krme in koncentratov, pridobljenih zunaj območja proizvodnje, vendar ne smejo presegati 20 % dopolnilne krme, — uporaba vseh vrst fermentirane krme je prepovedana,

— zaradi boljše opredelitve surovin, ki se uporabljajo za izdelavo „Brocciu corse“/„Brocciu“, so dodane določbe glede mleka, ki se uporabi za izdelavo sirnine, sirotke in mleka za dodajanje: — polnomastno mleko za izdelavo sirnine se lahko uporabi v največ 40 urah od prve molže, — koagulacija mleka se doseže s tradicionalnim ali komercialnim sirilom, brez kakršnega koli drugega koagulacijskega encima, zlasti glivičnega ali mikrobnega izvora, — odstranjevanje mlečnega sladkorja je prepovedano, — vrednost pH zbrane sirotke mora biti višja ali enaka 6,20, — mleko za dodajanje se uporabi v največ 24 urah po molži,

— zaradi boljšega opisa različnih faz izdelave ter zagotovitve ohranjanja znanja in spretnosti so pojasnjene ali dodane določbe: — kar zadeva segrevanje sirotke, je izraz „neposredna metoda“, ki ni najbolj jasen, črtan in pojasnjeno je, da se flokulacija beljakovin sirotke doseže „izključno s segrevanjem posode ali kotla, ki vsebuje sirotko, z neposrednim plamenom (imenovanim prosti plamen) brez uporabe kakršnega koli medija za prenos toplote“, — pojasnjeno je, da se sirotka „segreva počasi in pri tem rahlo meša“, da se spodbudi koagulacija mlečnih beljakovin, — temperatura, ki jo doseže sirotka, je opredeljena s temperaturnim razponom (med 40 in 50 °C) namesto z eno samo vrednostjo (približno 40 °C), da bi bolje odražala navade, — pojasnjeno je, da se sol doda hkrati z mlekom, in opredeljena je količina dodane soli (od 0,5 do 1 % začetne količine tekočine), — pojasnjeno je, da je nadaljnje mešanje „počasno“, — navedeno je, da je med naraščanjem temperature in do začetka flokulacije potrebno redno posnemanje, s katerim se odstranijo nečistoče,

— opredeljena so merila velikosti posod za odcejanje zaradi boljše opredelitve različnih oblik: — za sire s težo 3 kg:: zgornji premer mora biti 200 mm, spodnji premer 145 mm in višina 180 mm, — za sire s težo 1 kg: zgornji premer mora biti med 155 in 160 mm, spodnji premer med 90 in 120 mm ter višina med 85 in 120 mm, — za sire s težo 500 g: zgornji premer mora biti med 110 in 115 mm, spodnji premer med 90 in 92 mm ter višina med 80 in 82 mm, — za sire s težo 250 g: zgornji premer mora biti med 90 in 110 mm, spodnji premer med 75 in 85 mm ter višina 65 mm,

— pojasnjeni so pogoji soljenja „Brocciu corse“/„Brocciu“ vrste „passu“, da se določijo pravila za prakse: soljenje se lahko opravi „enkrat ali večkrat“, prvo soljenje pa je treba opraviti v 24 urah od dajanja v model.

Postavka „Označevanje“

Tudi ta postavka je posodobljena zaradi boljše opredelitve proizvoda:

— pojasnjeno je, da je treba sire iz sirotke s kontrolirano označbo porekla „Brocciu corse“/„Brocciu“ prodajati s posamično etiketo,

— navedba „Appellation d’Origine contrôlée“ (kontrolirana označba porekla) in kratica „AOC“ se črtata in nadomestita s simbolom ZOP Evropske unije,

— navedeno je, da se različne določbe nanašajo tudi na zaboje in druge embalaže, ki vsebujejo „Brocciu corse“/„Brocciu“.

Postavka „Nacionalne zahteve“

Ob upoštevanju sprememb nacionalnih zakonov in predpisov je postavka „Nacionalne zahteve“ predstavljena v obliki preglednice z glavnimi točkami, ki jih je treba preveriti, referenčnimi vrednostmi in metodami ocenjevanja.

Drugo

— Podatki o skupini:

podatki o skupini so bili posodobljeni.

— Nadzor:

podatki o nadzornih organih so bili posodobljeni.

Glede nadzora nad specifikacijo ZOP „Brocciu corse“/„Brocciu“ je pojasnjeno, da je ta urejen z načrtom nadzora, ki ga pripravi nadzorni organ.

— Pakiranje:

Dodana so pravila v zvezi s pakiranjem in shranjevanjem, da se ohranijo lastnosti proizvoda: „Tehnike pakiranja ‚Brocciu corse‘/‚Brocciu‘ morajo omogočiti, da se ohranijo fizikalno-kemijske in organoleptične lastnosti proizvoda v roku uporabnosti proizvoda, ki ga obrat za pakiranje predvidi na etiketi. Prepovedano je dodajati kakršne koli proizvode, ki niso vključeni v izdelavo ‚Brocciu corse‘/‚Brocciu‘, razen plinov za pakiranje, dovoljenih s predpisi o dodatkih, ki se smejo uporabljati v proizvodnji živil, namenjenih prehrani ljudi.“

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„BROCCIU CORSE“/„BROCCIU“

Št. ES: FR-PDO-0217-01164 – 18.10.2013

ZGO ( ) ZOP ( X )

1. Ime

„Brocciu corse“/„Brocciu“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

„Brocciu corse“/„Brocciu“ je sir iz sirotke v obliki prisekanega stožca.

Tehta od 250 gramov do 3 kilograme, odvisno od štirih vrst modelov za sire s težo 3 kilogramov, 1 kilograma, 500 gramov in 250 gramov.

Pridobiva se izključno iz sveže kozje in/ali ovčje sirotke, ki se ji dodata sveže polnomastno ovčje in/ali kozje surovo mleko in sol.

Trži se svež ali zorjen (vrsta „passu“).

Po končanem sušenju vsebuje najmanj 40 gramov maščobe na 100 gramov sira, vsebnost suhe snovi pa ne sme biti manjša od 20 gramov na 100 gramov proizvoda pri siru z označbo vrste „frais“ (svež).

Vrsta „passu“ vsebuje najmanj 35 gramov suhe snovi na 100 gramov sira.

3.3 Surovine (samo za predelane proizvode)

Dovoljeni sta samo korziška pasma ovc in korziška pasma koz.

Uporabljena sirotka mora izhajati iz izdelave sveže ovčje in/ali kozje sirnine z uporabo „sirila“.

Polnomastno mleko za izdelavo sirnine se lahko uporabi v največ 40 urah od prve molže.

Koagulacija mleka se doseže s tradicionalnim ali komercialnim sirilom, brez kakršnega koli drugega koagulacijskega encima, zlasti glivičnega ali mikrobnega izvora.

Odstranjevanje mlečnega sladkorja je prepovedano.

Zbrana sveža sirotka se brez kakršnega koli spreminjanja uporabi v največ dveh urah po izdelavi sira.

Vrednost pH sirotke mora biti višja ali enaka 6,20.

Mleko za dodajanje je sveže polnomastno ovčje ali kozje surovo mleko, ki se uporabi v največ 24 urah po molži.

3.4 Krma (samo za proizvode živalskega izvora)

V krmi prevladuje paša.

Dovoljeno je dopolnjevanje s krmo in koncentrati na osnovi žit, pridelanih na območju.

Dovoljena je tudi uporaba krme in koncentratov, pridobljenih zunaj območja proizvodnje, vendar ne smejo presegati 20 % dopolnilne krme.

Uporaba vseh vrst fermentirane krme je prepovedana.

3.5 Posebni proizvodni postopki, ki jih je treba izvajati na opredeljenem geografskem območju

Pridelava mleka in sirotke ter izdelava in zorenje sira iz sirotke morajo potekati na geografskem območju.

3.6 Posebna pravila za rezanje, ribanje, pakiranje itn.

Tehnike pakiranja „Brocciu corse“/„Brocciu“ morajo omogočiti, da se ohranijo fizikalno-kemijske in organoleptične lastnosti proizvoda v roku uporabnosti proizvoda, ki ga obrat za pakiranje predvidi na etiketi.

Prepovedano je dodajati kakršne koli proizvode, ki niso vključeni v izdelavo „Brocciu corse“/„Brocciu“, razen plinov za pakiranje, dovoljenih s predpisi o dodatkih, ki se smejo uporabljati v proizvodnji živil, namenjenih prehrani ljudi.

3.7 Posebna pravila za označevanje

Sire iz sirotke s kontrolirano označbo porekla „Brocciu corse“/„Brocciu“ je treba prodajati s posamično etiketo, na kateri sta poleg zakonsko predpisanih navedb, ki veljajo za vse sire iz sirotke in predpakirana živila, ime označbe porekla in simbol ZOP Evropske unije, pri čemer je vse napisano s črkami, ki niso več kot za tretjino manjše od največjih črk na etiketi. Na etiketi sta obvezno navedeni oznaki „frais“ (svež) ali „passu“. Na etiketi sirov, ki se prodajajo z oznako „frais“ (svež), mora biti obvezno naveden datum izdelave.

Vse to je navedeno tudi na zabojih in drugih embalažah, ki vsebujejo sire iz sirotke.

4. Kratka opredelitev geografskega območja

Geografsko območje obsega departmaja Haute-Corse in Corse-du-Sud.

5. Povezanost z geografskim območjem

5.1 Posebnosti geografskega območja

Naravni dejavniki

Za Korziko je značilna svojevrstnost naravnega okolja. Videti je kot gora v morju, voda, ki jo obdaja, pa ji zagotavlja padavine, ki jih zadrži njen relief. Poleg tega se, kar zadeva podnebje, njene sredozemske značilnosti na določeni nadmorski višini izgubijo.

Korzika ima blage temperature in veliko padavin, ki pa niso redne. Povprečne letne padavine na Korziki so količinsko in relativno obilne. Ta neenakomerna razporeditev padavin čez leto na celotnem otoku je sredozemskega tipa, zato je za otok značilna izrazita poletna suša.

Lokalne pasme ovc in koz so popolnoma prilagojene posebnostim otoka, njegovemu podnebju, goratemu in neravnemu svetu ter njegovemu rastlinstvu, makiji, ki jo sestavlja zelo gosta rastlinska odeja z bogato dišečo floro.

Ovce in koze korziške pasme so dobre molznice ob upoštevanju njihove teže in njihove reje.

Človeški dejavniki

Eden od temeljev sirarske dediščine na otoku je nedvomno prvinskost sistema pridelave mleka. V njem se z uporabo drobnice izkoristijo naravni viri krme.

Pastirji še vedno uporabljajo tradicionalne načine: prosta paša, selitev živine na visokogorska območja poleti in pozimi na planjave.

Korziški pastirji izdelujejo „Brocciu corse“/„Brocciu“ po starodavnem znanju iz sirotke, pridobljene pri izdelavah sira, ki se lahko razlikujejo po posameznih mikroregijah otoka (ovčji in/ali kozji sir z mehkim ali stisnjenim testom). „Brocciu corse“/„Brocciu“ je torej logično nadaljevanje te tradicionalne izdelave sira, ki vključuje uporabo svežega mleka brez predhodnega zorenja in pridobitev sirnine, ki ni kisla, z uporabo sirila. Pridobljena sirotka je torej sladka sirotka, ki se uporablja za izdelavo „Brocciu corse“/„Brocciu“.

Ta sveža sirotka se segreva v velikem kotlu. Ena od skrivnosti uspeha je v segrevanju, ki mora biti počasno in postopno, s čimer se omogoči toplotna koagulacija topnih mlečnih beljakovin sveže sirotke in dodanega surovega kozjega in/ali ovčjega mleka, pri čemer je sol dodana kot katalizator.

5.2 Posebnosti proizvoda

Za „Brocciu corse“/„Brocciu“, katerega barva lahko sega od popolnoma bele do kremne, sta značilna čvrsta in kremasta tekstura, blag in prijeten ter nekoliko slan okus. Bolj je svež, bolj je rahel in mehak.

Za izdelavo „Brocciu corse“/„Brocciu“ so značilne nekatere posebnosti, zaradi katerih proizvod dobi specifične lastnosti fine teksture in okusa, zlasti zaradi dodajanja soli in surovega polnomastnega mleka med celotnim postopkom izdelave.

„Brocciu corse“/„Brocciu“ se uživa svež ali zorjen, uporablja pa se tudi za pripravo značilnih specialitet korziške kuhinje, kot so omlete z divjo meto, „imbrucciata“ (pita) in „ciaccia“ (ocvrtki).

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Na Korziki se ohranja tradicija ovčereje in kozjereje, ki jo omogočajo podnebne in geografske razmere okolja.

Lokalne pasme ovc in koz so se popolnoma prilagodile temu geografskemu okolju in dajejo mleko, zelo bogato s koristnimi snovmi, ki omogočajo velik sirarski donos. Čeprav se lahko fizikalno-kemijske lastnosti mleka spreminjajo glede na letne čase, ob upoštevanju obdobij selitve živine, v katerih živali opravijo dolge poti, je vsebnost maščob in beljakovin v mleku vedno visoka.

Poleg tega upravljanje naravnih virov in ekstenzivna reja omogočata razmeroma enakomerne laktacijske krivulje v obdobju molže.

Ta bogatost mleka korziških ovc in koz omogoča izdelavo „Brocciu corse“/„Brocciu“. Pri tej izdelavi, ki sledi tradicionalni izdelavi korziškega sira, se izkoristijo serumske beljakovine in maščobe, ki jih vsebuje sirotka.

Za to sekundarno izdelavo je poleg lastnosti mleka pomemben tudi način izdelave tradicionalnega sira. Sirjenje z uporabo sirila je namreč hitro in dobljena sirnina vsebuje velik delež kalcijevih soli, kar omogoča zelo fino rezanje, s čimer se velika količina topnih beljakovin in maščob sprosti v sirotko, ki se nato uporabi za izdelavo „Brocciu corse“/„Brocciu“.

Posebnosti „Brocciu corse“/„Brocciu“ izhajajo iz te bogatosti korziškega mleka, ki se čisto in surovo („u puricciu“) dodaja med postopkom izdelave, zaradi česar proizvod dobi zelo mehko teksturo in značilen okus, ki ga ni mogoče najti v nobenem drugem siru iz sirotke.

Sklic na objavo specifikacije

(člen 5(7) Uredbe (ES) št. 510/2006 (4))

http://agriculture.gouv.fr/IMG/pdf/Cdc-Brocciu_BO_cle8279f6.pdf

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Glej opombo 3.